和蠟梅詩
作者：吳則禮
朝代：宋

paragraphs: 江邊一樹垂垂花，酒杯曾覓黄公家。
誰教五出作黄蠟，六出休論屬尤物。
鼻端有竅儂自知，羣兒空誦詩人詩。
天公與花不與葉，要遣孤芳作超絕。
緬懷南徐江上山，醉入梅花海中眠。
梅花亂落青鳥去，大是天公送君句。
天公定不辜吾人，蠟梅句法聊付君。
禅牀僧几夢吳越，煮菜從來滿齋鉢。